ไฟแนนซ์ทูเดย์
โดย...ช.ชดา
29 ต.ค. 2565

โดย...ช.ชดา
ปัญหาในอดีตหนี้เสียมหาศาลของไอแบงก์ยังหลอนธีรศักดิ์ สุวรรณยศ อดีตกรรมการผู้จัดการ ไม่เลิก แม้วันนี้จะเปลี่ยนอาชีพไปเป็นนักลงทุนอุตสาหกรรมพลังงานทางเลือกไปแล้ว แต่ก็ไม่วายโดนคู่แข่งขุดเอาเรื่องเก่ามาดิสเครดิตหาว่าเป็นคนทำหนี้เสียให้ไอแบงก์
เรื่องนี้ธีรศักดิ์ขอความเป็นธรรมว่า หลังจากแบงก์ชาติส่งเรื่องการปล่อยกู้ที่สงสัยว่าไม่ชอบมาพากล 8 กรณีให้กระทรวงการคลังตรวจสอบ ผลสอบออกมาได้ข้อยุติว่าการปล่อยกู้ทั้งหมดไม่เกี่ยวกับตัวเขาเลย
ปัญหาไอแบงก์เป็นปัญหาสะสมลากยาวมาตั้งแต่น้ำท่วมแห่งชาติที่ลากให้ลูกหนี้ดีกลายเป็นหนี้เสีย การบริหารงานยุคหลังทำกันอย่างไรจนแบงก์เป็นอย่างนี้ ก็ขอให้ไปดูที่ต้นเหตุที่แท้จริง
เรื่องนี้หยิกเล็บก็เจ็บเนื้อ เพราะการเมืองเข้าแทรกแท้ๆ ทำให้ 2 แบงก์รัฐทั้งไอแบงก์ และ เอสเอ็มอีแบงก์ บักโกรกมาจนป่านนี้ เป็นภาระรัฐบาลต้องเอางบประมาณไปโปะให้ หากผู้บริหารมือไม่ถึงจริง ฟังธงเลยว่า ฟื้นไม่ง่าย